b'\n_START_ARTICLE_\nJarmo K\xc3\xb6lhi\n_START_PARAGRAPH_\nJarmo Juhani K\xc3\xb6lhi (16. syyskuuta 1929 Nuijamaa \xe2\x80\x93 7. toukokuuta 2002 Lappeenranta) oli suomalainen varatuomari ja kaupunkineuvos, joka toimi yli nelj\xc3\xa4nnesvuosisadan Lappeenrannan kaupunginjohtajana._NEWLINE_Jarmo K\xc3\xb6lhi syntyi opettajien Lauri Aleksanteri K\xc3\xb6lhi ja Ilmi Annikki Verho perheeseen. H\xc3\xa4nen ensimm\xc3\xa4inen puolisonsa 1952\xe2\x80\x931984 oli toimittaja Pirjo Anneli Torja ja toinen vuodesta 1984 varatuomari Virpi Iiris Ter\xc3\xa4v\xc3\xa4. K\xc3\xb6lhi tuli ylioppilaaksi 1951 ja valmistui lainopin kandidaatiksi Helsingin yliopistosta 1955, varatuomarin arvon h\xc3\xa4n sai 1961. H\xc3\xa4n toimi asianajotoimiston apulaisena 1955\xe2\x80\x931956 ja Oulussa liikevaihtoverotoimiston tarkastajana ja vt. lainopillisena apulaisjohtajana 1957. Raahessa K\xc3\xb6lhi oli verotoimiston johtaja 1957\xe2\x80\x931961 ja pormestari 1961\xe2\x80\x931965. Lappeenrannan kaupunginjohtajana h\xc3\xa4n toimi 1965\xe2\x80\x931992. K\xc3\xb6lhill\xc3\xa4 oli runsaasti yhteiskunnallisia ja liike-el\xc3\xa4m\xc3\xa4n luottamustoimia. Kaupunkineuvoksen arvonimi h\xc3\xa4nelle my\xc3\xb6nnettiin 1994 ja samana vuonna h\xc3\xa4nest\xc3\xa4 tuli Lappeenrannan teknillisen korkeakoulun kunniatohtori. K\xc3\xb6lhi vaikutti osaltaan merkitt\xc3\xa4v\xc3\xa4sti korkeakoulun sijoittumiseen Lappeenrantaan. H\xc3\xa4nen kaupunginjohtajan toimikaudellaan Lappeenrantaan liitettiin  Lauritsala, Lappee ja Nuijamaa.'